﻿ VIAŢA ŞTIINŢIFICĂ VOLUM OMAGIAL „STUDII DE SOCIOLOGIE. CALITATEA VIEŢII ŞI POLITICI SOCIALE” PROF. UNIV. DR. IOAN MĂRGINEAN LA ÎMPLINIREA VÂRSTEI DE 60 DE ANI MARIANA STANCIU În ziua de 22 septembrie 2004, în cadrul Universităţii Bucureşti – Facultatea de Sociologie şi Asistenţă Socială, a fost lansat volumul omagial STUDII DE SOCIOLOGIE. CALITATEA VIEŢII ŞI POLITICI SOCIALE, autor Ioan Mărginean, sub egida Asociaţiei Române de Sociologie. Volumul apărut în Colecţia Profiluri sociale, la Editura Universităţii din Piteşti, sub îngrijirea lui Cornel Constantinescu, cuprinde lucrări ce ilustrează generos valoarea deosebit de înaltă a ideilor ştiinţifice ale autorului, precum şi numeroasele sale contribuţii la fondul de cunoaştere peren al disciplinei sociologice. Capitolele inserate în cuprins se referă la bazele teoretice ale măsurării sociale, ale cercetării structurii sociale şi ale cercetării calităţii vieţii. Un capitol distinct este alocat reformei sociale din România postcomunistă. Lansarea volumului s-a bucurat de prezenţa unei numeroase şi distinse audienţe, printre participanţi remarcându-se Ilie Bădescu – şeful catedrei de sociologie, Maria Voinea – prodecan, Septimiu Chelcea, Virgil Măgureanu, Dumitru Sandu – profesori în cadrul Facultăţii de Sociologie şi Asistenţă Socială şi alţii. Cei prezenţi au manifestat un interes deosebit faţă de capitolul „Convorbiri sociologice” în care prof. Ioan Mărginean răspunde câtorva întrebări ale prof. Septimiu Chelcea. Autorul face cunoscute, astfel, o seamă de aspecte inedite, privind formarea sa profesională şi cariera sa ştiinţifică. Sunt relatate, de asemenea, amintiri legate de relaţiile sale cu profesorii şi colegii din anii studenţiei. În context există însă şi unele idei valoroase vizând alte domenii, precum climatul instituţional din învăţământul românesc, compatibilizarea acestuia cu învăţământul din ţările UE, conţinutul ştiinţific al unor lucrări de largă referinţă, sau rolul sociologiei în procesul de schimbare socială din anii tranziţiei. CALITATEA VIEŢII, XV, nr. 3–4, p. 371, Bucureşti, 2004 